Tuan Yang Di Pertua,

Kementerian Pembangunan Wanita, Keluarga dan Masyarakat (KPWKM) menganggap bahawa usaha meningkatkan taraf ekonomi ibu tunggal sebagai usaha yang amat penting.  Ini kerana golongan ini telah dikenal pasti sebagai salah satu kelompok yang perlu diberi tumpuan utama setelah negara kita mencapai kemajuan yang menggalakkan dalam usaha membasmi kemiskinan secara keseluruhan.  Kementerian ini juga kini dalam proses penggubalan Pelan Strategik Ibu Tunggal untuk membantu golongan ibu tunggal supaya dapat berdikari dari segi ekonomi.  Pihak Kementerian juga mengambil pendekatan bersepadu dalam membantu ibu tunggal melalui kerjasama dengan beberapa agensi lain seperti Kementerian Pembangunan Usahawan dan Koperasi, Kementerian Kemajuan Luar Bandar dan Wilayah, Kementerian Pertanian dan Industri Asas Tani, Kementerian Perumahan dan Kerajaan Tempatan dan juga NGO seperti Majlis Pertubuhan Ibu Tunggal Malaysia dan Majlis Kebangsaan Pertubuhan Wanita Malaysia (NCWO).  

Tuan Yang Di Pertua,

Dengan kerjasama Pertubuhan Bukan Kerajaan (NGO), pelbagai program dan latihan kemahiran akan terus dilaksanakan untuk golongan ini.  Pada tahun 2004, jumlah peruntukan yang diberi kepada NGO terutamanya Persatuan Ibu Tunggal untuk melaksanakan program kemahiran kepada golongan ini adalah sebanyak RM 344,540.00.  Program-program ini termasuklah program meningkatkan kemahiran, latihan ICT, Literasi Undang-undang dan lain-lain.  Pada tahun 2005, program-program latihan kemahiran peringkat lanjutan untuk tujuan komersial menjadi fokus utama bagi kumpulan sasaran KPWKM khususnya ibu tunggal.  Di samping itu, proses penggubalan Pelan Strategik Ibu Tunggal sedang di dalam fasa ke 2 sebelum dapat dilaksanakan.

Jawapan Disediakan Oleh:-


1)
Nama
:
Cik Lim Mei Ying


2)
Jawatan
:
Penolong Pengarah

3)
Bahagian
:
Pembangunan Kapasiti, JPW


4)
No. Tel
:
03-26165739

Jawapan Diluluskan Oleh:-


1)
Nama 
:
Encik Adnan bin Haji Mohd. Ikhsan

2)
Jawatan
:
Pengarah Bhg. Khidmat Bantuan 

Wanita, JPW

Jawapan Diluluskan Oleh Kementerian:-


1)
Nama
:
Encik Abas bin Abdul Rahman


2)
Jawatan
:
Timbalan Ketua Setiausaha I

MAKLUMAT TAMBAHAN

(I) SKIM PERUMAHAN RAKYAT

(a) Skim Rumah Harapan

Dalam Pakej Rangsangan Fizikal Ekonomi yang diumumkan oleh YAB Perdana Menteri pada bulan Mei 2003, Kerajaan telah menyediakan kemudahan untuk mendapatkan perumahan kos rendah bagi golongan yang berpendapatan rendah seperti bekas pesara Kerajaan, balu tentera, balu polis dan juga ibu tunggal.  Skim tersebut dinamakan Skim Rumah HARAPAN yang dikendalikan oleh Syarikat Perumahan Negara Berhad (SPNB).  Rumah-rumah tersebut ialah rumah kos rendah yang disewakan sebanyak RM50 sebulan serta diberi pilihan untuk membelinya selepas 3 tahun.

Sebagai permulaan, SPNB berjaya mendapatkan 40 unit rumah di Kota Warisan, Sepang dan 5 unit di Bandar Baru Nilai.

STATUS PERMOHONAN SKIM RUMAH HARAPAN

(Sehingga Februari 2004)

	Borang Dikeluarkan
	Borang Diterima
	Pemohon Berjaya (Telah Duduki)
	Permohonan Yang Layak (Masih Menunggu Projek)
	Permohonan Ditolak
	Tidak Lengkap
	Belum Di proses

	550
	286
	10
	159
	7
	30
	80


(b) Skim Rumah Mesra Rakyat 

Sementara itu, Skim Rumah Mesra Rakyat diwujudkan bagi mereka yang memiliki tanah sendiri.  Di bawah skim ini, pemohon yang berjaya akan mendapat rumah banglo kos rendah yang mempunyai 3 bilik tidur dan 2 bilik air di mana satu pertiga daripada kos pembinaan dibiayai melalui Dana Khas Kerajaan Persekutuan.  Permohonan boleh dibuat melalui Pejabat Ahli Parlimen dan Pejabat Dewan Undangan Negeri kawasan masing-masing.

(II) ASB SEJAHTERA

Selain dari itu, Kementerian juga telah mengadakan kerjasama dengan pihak Jabatan / Kementerian lain untuk menjalankan program-program khusus untuk ibu tunggal.  Antara program yang telah dilaksanakan ialah dengan Kementerian Pembangunan Luar Bandar melalui Program ASB Sejahtera untuk ibu tunggal dan program bantuan rumah melalui Program Pembasmian Rakyat Termiskin (PPRT).  Dalam hal ini, KPWKM berperanan untuk mengemukakan senarai nama ibu-ibu tunggal yang layak kepada Kementerian Kemajuan Luar Bandar dan Wilayah bagi menyertai program-program tersebut.

(III) PROGRAM LATIHAN UNTUK IBU TUNGGAL

Kementerian telah bekerjasama dengan Pertubuhan Bukan Kerajaan (NGO) dan badan swasta untuk melaksanakan pelbagai program kemahiran, keusahawanan, motivasi, teknologi komunikasi maklumat (ICT) dan juga literasi undang-undang.  Pelaksanaan program yang telah dijalankan adalah seperti dalam jadual berikut:

	Tahun
	Jumlah Peserta (Ibu Tunggal)
	Jumlah Peruntukan (RM)

	2002
	32,386
	2,954,602.00

	2003
	35,375
	228,457.00

	2004 (Jan - Ogos)
	360
	198,060.00


